Kontext

Hospodársky rozvoj a hospodárska politika Grécka sú monitorované v rámci európskeho semestra pre koordináciu hospodárskych politík a v rámci sprísneného dohľadu v súlade s nariadením (EÚ) č. 472/2013 ( ). Vykonávanie sprísneného dohľadu nad Gréckom ( ) znamená, že Grécko musí pokračovať vo vykonávaní opatrení na odstránenie zdrojov alebo potenciálnych zdrojov ekonomických a finančných ťažkostí a zároveň musí uskutočňovať štrukturálne reformy na podporu silného a udržateľného hospodárskeho rastu.

Sprísnený dohľad poskytuje komplexný rámec pre monitorovanie hospodárskeho rozvoja a vykonávanie politík potrebných na zaistenie udržateľného oživenia hospodárstva. Umožňuje pravidelné hodnotenie najnovšieho hospodárskeho a finančného vývoja v Grécku, ako aj monitorovanie podmienok financovania štátu a aktualizácie analýzy udržateľnosti dlhovej služby. Sprísnený dohľad takisto predstavuje rámec pre hodnotenie celkového záväzku, ktorý Grécko dalo Euroskupine 22. júna 2018, a to pokračovať v reformách prijatých v rámci Európskeho mechanizmu pre stabilitu, dokončiť ich a zabezpečiť, aby sa splnili ciele dôležitých reforiem prijatých v rámci programov finančnej pomoci. V tejto súvislosti sa v rámci sprísneného dohľadu monitoruje plnenie osobitných záväzkov spočívajúcich v dokončení kľúčových štrukturálnych reforiem spustených v rámci programu v šiestich kľúčových oblastiach, a to v dohodnutých lehotách až do polovice roku 2022. Konkrétne ide o tieto oblasti: i) fiškálne a fiškálno-štrukturálne politiky, ii) sociálne zabezpečenie, iii) finančná stabilita, iv) trh práce a trh s výrobkami, v) Helénska spoločnosť pre majetok a účasti a privatizácia a vi) modernizácia verejnej správy ( ).

Táto správa je deviatou správou o sprísnenom dohľade nad Gréckom. Správa je založená na zisteniach misie, ktorá sa uskutočnila na diaľku 26. – 27. januára 2021, a pravidelného dialógu s orgánmi. Misiu vykonala Európska komisia v súčinnosti s Európskou centrálnou bankou ( ); Medzinárodný menový fond sa na misii zúčastnil v rámci svojho cyklu monitorovania po ukončení programu, zatiaľ čo Európsky mechanizmus pre stabilitu sa na nej zúčastnil v rámci svojho systému včasného varovania a v súlade s memorandom o porozumení z 27. apríla 2018 o pracovných vzťahoch medzi Európskou komisiou a Európskym mechanizmom pre stabilitu. V tejto správe sa hodnotí plnenie záväzkov Grécka voči Euroskupine, pokiaľ ide o dokončenie reforiem do konca roka 2020. Táto správa nesúvisí s uvoľnením politicky podmienených dlhových opatrení, ku ktorému by – podľa dohodnutého polročného rozvrhu – mohlo dôjsť na základe desiatej správy. Uverejnenie desiatej správy sa očakáva v máji.

CELKOVÉ HODNOTENIE

Správa bola vypracovaná v kontexte druhej vlny pandémie, ktorá viedla k všeobecnému sprísňovaniu opatrení zameraných na zamedzenie šírenia nákazy pred koncom roka 2020 a nedávno aj k zatváraniu škôl a maloobchodných podnikov, ako aj k obmedzeniam osobnej mobility v určitých regiónoch vrátane Atén. Grécke hospodárstvo zaznamenalo podľa očakávaní v roku 2020 pokles o 10 % v porovnaní s rokom 2019, pričom tento rok sa predpokladá len čiastočné oživenie. Výpadok turistickej sezóny v roku 2020, ku ktorému došlo v dôsledku pandémie, negatívne ovplyvnil Grécko vzhľadom na význam odvetvia cestovného ruchu pre hospodárstvo krajiny. Vláda pokračovala v prispôsobovaní existujúcich fiškálnych opatrení na podporu nezamestnaných a zárobkovo činných osôb, ktorých zmluvy boli pozastavené, predĺžila podporné opatrenia pre spoločnosti a prijala nové cielené opatrenia na ochranu domácností a podnikov. Opatrenia na ochranu zamestnanosti podporované z prostriedkov EÚ, najmä prostredníctvom nového nástroja financovania dočasnej podpory na zmiernenie rizík nezamestnanosti v núdzovej situácii (SURE) a Európskeho sociálneho fondu, sa zatiaľ javia ako účinné a miera nezamestnanosti zostáva vo všeobecnosti stabilná napriek značnému hospodárskemu poklesu. Počet osôb, ktoré nie sú zamestnané, však rastie, keďže prijímanie nových pracovníkov zostáva utlmené. Podniky a pracovníci využili opatrenia verejnej podpory; očakáva sa však, že úplný rozsah výzvy, ktorej čelí podnikateľský i finančný sektor, sa prejaví až v neskoršej fáze, keď dôjde k postupnému ukončovaniu podporných opatrení, ako to je v iných členských štátoch. Tento aspekt sa bude musieť starostlivo riadiť, aby sa zabránilo kaskádovému efektu.

Napriek náročným okolnostiam sa orgánom podarilo dosiahnuť dobrý pokrok vo viacerých oblastiach vrátane vzdelávania, správy štátnych aktív, privatizačných projektov a energetickej politiky. Predovšetkým:

·Za posledné tri mesiace boli prijaté dve ambiciózne reformy v oblasti vzdelávania. V decembri 2020 bola prijatá reforma odborného vzdelávania a prípravy, ktorej cieľom je zvýšiť atraktívnosť tejto kariérnej voľby a lepšie prepojiť odborné vzdelávanie a celoživotné vzdelávanie s potrebami trhu práce. Cieľom zákona o vysokoškolskom vzdelávaní z februára 2021 je zase modernizovať fungovanie univerzít a skvalitniť ponúkané vzdelávanie. Okrem toho sa začalo realizovať interné a externé hodnotenie škôl.

·Helénska spoločnosť pre majetok a účasti dokončila preskúmanie predstavenstiev všetkých štátnych podnikov, čo bol osobitný záväzok. Strategický plán tejto spoločnosti sa naďalej vykonával podľa plánu, pričom orgány dokončili prípravu aktualizovaných ministerských usmernení pre túto spoločnosť.

·V oblasti privatizačných tendrov došlo k pokroku, keďže 31. decembra 2020 bola úspešne zavŕšená transakcia týkajúca sa prístaviska Marina v meste Alimos, existujú dobré vyhliadky na dokončenie projektu Hellinikon v nadchádzajúcich mesiacoch a bol dosiahnutý určitý dlho očakávaný pokrok, pokiaľ ide o nedokončené opatrenia, ktoré sú potrebné v súvislosti s koncesiou na diaľnicu Egnatia – pričom všetky uvedené aktivity sú osobitnými záväzkami.

·V oblasti energetickej politiky orgány začali realizovať test trhu s cieľom uzavrieť dlhotrvajúce protimonopolné konanie proti spoločnosti Public Power Corporation v nadchádzajúcich mesiacoch, čo je osobitný záväzok.

Reformy pokračovali aj v iných dôležitých oblastiach. Reformy riadenia verejných financií vrátane rozpočtu na verejné investície opäť získali prepotrebnú dynamiku, a to vďaka pokroku, ktorý sa dosiahol v oblasti administratívnych, hospodárskych a funkčných rozpočtových klasifikácií. Situáciu bude treba dôkladne monitorovať, pretože to má zásadný význam pre zefektívňovanie platobných postupov. Právne predpisy týkajúce sa reformy ľudských zdrojov v oblasti daňovej správy boli prijaté a reforma je naďalej na dobrej ceste k úplnému vykonaniu do času ďalšieho preskúmania. Reformy verejnej správy takisto napredujú podľa plánu, pričom došlo aj k prijatiu nových právnych predpisov pre rýchlejší a efektívnejší nábor štátnych zamestnancov.

Napriek tomu sa zdá, že celkové tempo vykonávania sa vo viacerých oblastiach spomalilo, najmä v dôsledku pandémie, a vykonávanie opatrení na riešenie viacerých záväzkov sa oneskorilo. Popri pretrvávajúcich ťažkostiach, ktoré súvisia s pandémiou, orgány poukázali aj na zmenu na niektorých kľúčových pozíciách v administratíve začiatkom tohto roka a na zvýšené pracovné zaťaženie v dôsledku príprav plánu podpory obnovy a odolnosti ako na príčinu niektorých oneskorení, čo sa náležite uznáva. Dohodlo sa niekoľko podrobných konkrétnych plánov s cieľom pripraviť pôdu, aby sa do vypracovania desiatej správy v máji dosiahol rozhodujúci pokrok. Patrí medzi ne pokračujúce vykonávanie reforiem vo finančnom sektore, úplné vykonanie reformy ľudských zdrojov nezávislého orgánu pre verejné príjmy, sprevádzkovanie nástroja na prípravu projektov a plánu strategických projektov pre veľké investície, predchádzanie vzniku nových nedoplatkov a zníženie existujúceho objemu nedoplatkov v nadväznosti na pozorované oneskorenia, a to aj posilnením riadiaceho výboru pre vyrovnanie nedoplatkov a zjednodušením legislatívneho rámca pre vykonávanie fiškálnych postupov, dokončenie reformy ďalšieho zjednodušenia udeľovania povolení na investície v dohodnutých oblastiach a prijatie modernizovaného zákonníka práce. Okrem toho sa orgány zaviazali k niekoľkým konkrétnym krokom v oblasti zdravotnej starostlivosti, boja proti korupcii, reformy verejnej správy a vykonávania účtovnej osnovy. Vzhľadom na význam súdnictva v kontexte celkovej stratégie obnovy treba opätovne naštartovať reformu tejto oblasti, keďže reformy spojené s účinnosťou justičného systému prispievajú k zabezpečeniu rýchlej realizácie investícií, a to aj investícií súkromného sektora.

Oneskorilo sa aj vykonávanie určitých kľúčových reforiem finančného sektora, no dohodol sa ambiciózny harmonogram pre ďalšie preskúmanie. Nadobudnutie účinnosti zákona o platobnej neschopnosti bolo koncom minulého roka čiastočne odložené, pričom sa predpokladá, že niektoré prvky nadobudnú účinnosť 1. marca a iné sa odložili na 1. jún 2021. Tento zákon predstavuje zásadnú reformu rámca pre platobnú neschopnosť, ale vyžaduje si značné implementačné úsilie, pokiaľ ide o jeho podrobné špecifikácie, ako aj zriadenie IT platformy prepojenej s platformami samotných bánk. Vykonávanie ďalších dohodnutých reforiem napreduje, no pomalším tempom, než bolo dohodnuté, a bude si vyžadovať dôkladné monitorovanie, najmä pokiaľ ide o riešenie nahromadených prípadov platobnej neschopnosti domácností (cieľ týkajúci sa konca roka 2021 sa zdá ohrozený) a pokiaľ ide o vyrovnanie uplatnených štátnych záruk, ktoré sa v poslednom štvrťroku 2020 ešte viac oneskorili, a to aj z dôvodu ťažkostí pri prijímaní nových zamestnancov v súvislosti so sprísňovaním opatrení na zamedzenie šírenia nákazy. Orgány pripravujú dodatočné opatrenia na podporu finančného sektora, najmä rozšírenie systému ochrany aktív Hercules, čo je vítaný vývoj. V kontexte sprísňovania opatrení na zamedzenie šírenia nákazy koncom roka 2020 orgány pozastavili všetky vynucovacie opatrenia pri všetkých kategóriách dlžníkov vrátane vykonávania elektronických aukcií a súvisiacich prípravných krokov, čo môže trvať niekoľko mesiacov. Takéto všeobecné zmrazenie všetkých krokov v oblasti vymáhania, ak bude trvať dlhšie, môže sťažiť snahu o rýchle a efektívne riešenie nesplácaných úverov zo strany gréckych bánk a správcov v budúcnosti. Orgány sa preto vyzývajú, aby včas prijali dočasné a cielenejšie riešenia a zároveň chránili zraniteľné domácnosti.

Orgány úzko spolupracujú s Európskou komisiou v oblasti prípravy plánu podpory obnovy a odolnosti. Ide o vítaný vývoj, pretože ak sa významné objemy finančných prostriedkov, ktoré je Grécko oprávnené prijať prostredníctvom Mechanizmu na podporu obnovy a odolnosti, využijú efektívnym a náležitým spôsobom, v nadchádzajúcich rokoch môžu podporiť rast, tvorbu pracovných miest a súbežnú zelenú a digitálnu transformáciu. V rámci Mechanizmu EÚ na podporu obnovy a odolnosti sa Grécku v období rokov 2021 – 2026 sprístupní 30,5 miliardy EUR, z čoho 17,8 miliardy EUR prostredníctvom grantov. Očakáva sa, že reformy a investície, ktoré budú tvoriť súčasť plánu, nadviažu na minulé a prebiehajúce reformy a doplnia ich, a to v kontexte postupu sprísneného dohľadu. Spolu s dodatočným finančným krytím vo výške 1,7 miliardy EUR v rámci nástroja React-EU a sumou 2,7 miliardy EUR, ktorá už bola vyplatená prostredníctvom európskeho nástroja dočasnej podpory na zmiernenie rizík nezamestnanosti v núdzovej situácii (SURE), ako aj akoukoľvek prípadnou ďalšou sumou ( ) tieto značné finančné zdroje pomôžu zmierniť hospodársky a sociálny vplyv pandémie a poskytnú potrebnú podporu pre udržateľné a inkluzívne oživenie.

Celkovo sa v tejto správe dospelo k záveru, že Grécko dosiahlo značný pokrok pri plnení niekoľkých reformných záväzkov, no zároveň sa konštatuje aj to, že tempo reforiem sa spomalilo, pričom sa uznávajú náročné okolnosti spôsobené pandémiou. Európske inštitúcie vítajú pokračujúce úzke a konštruktívne zapojenie orgánov a dohodu o niekoľkých revidovaných harmonogramoch kritických reforiem. Orgány sa vyzývajú, aby pokračovali v mobilizácii zdrojov s cieľom podniknúť všetky kroky potrebné na splnenie osobitných, doposiaľ nerealizovaných záväzkov včas pred vypracovaním desiatej správy o sprísnenom dohľade, ktorá má vyjsť v máji a v rámci ktorej sa predpokladá vyplatenie ďalšieho súboru politicky podmienených dlhových opatrení.

MAKROEKONOMICKÝ VÝVOJ

Pandémia koronavírusu naďalej výrazne negatívne vplýva na grécke hospodárstvo. Po poklese o –14,1 % v predchádzajúcom období hospodárstvo v treťom štvrťroku 2020 v medzištvrťročnom porovnaní vzrástlo o 2,3 %. Oživenie v treťom štvrťroku bolo výrazne menej dynamické než rozsiahle oživenie zaznamenané v eurozóne, a to najmä z dôvodu prudkého poklesu pridanej hodnoty v sektore cestovného ruchu. Hnacou silou rastu bola súkromná spotreba, pričom vývoz tovaru vykazoval určitú odolnosť. Nezamestnanosť naďalej klesala, pričom v treťom štvrťroku 2020 dosiahla 16,2 %, čo naznačuje, že zavedené podporné opatrenia sú úspešné pri ochrane pracovných miest. Zároveň možno konštatovať, že zamestnanosť sa v porovnaní so situáciou spred roka znížila, a to najmä v dôsledku nižšieho počtu zamestnancov v odvetví cestovného ruchu. Znížila sa aj nezamestnanosť mladých ľudí, ale aj v treťom štvrťroku je naďalej veľmi vysoká na úrovni 34,2 %.

V nadväznosti na sprísnenie opatrení na zamedzenie šírenia nákazy koncom roka 2020 sa očakáva, že oživenie hospodárstva zostane v prvej polovici tohto roka nevýrazné. Opatrenia na zamedzenie šírenia nákazy ohlásené v novembri 2020 zostávajú v platnosti, čo znamená prísne obmedzenia pre sektor služieb, zatiaľ čo priemyselná výroba s obmedzenými narušeniami pokračuje, hoci čelí narušeniu dodávateľských reťazcov a obmedzenému dopytu. Očakáva sa, že tieto opatrenia nevyhnutné na záchranu životov ešte viac spomalia oživovanie hospodárstva. V prognóze Komisie zo zimy 2021, ktorá bola vypracovaná pred nedávnym regionálnym sprísňovaním opatrení na zamedzenie šírenia nákazy, sa očakáva, že rast reálneho HDP dosiahne 3,5 % v roku 2021 a 5 % v roku 2022, a to najmä v dôsledku domáceho dopytu. V prognóze sa predpokladá, že očkovaním sa postupne podarí chrániť najzraniteľnejšie skupiny obyvateľstva do polovice roka 2021, čím sa v druhom štvrťroku umožní trvalé, aj keď len postupné uvoľňovanie opatrení na zamedzenie šírenia nákazy. Zároveň sa predpokladá, že k rastu pozitívne prispeje aj vonkajší sektor, hoci menšou mierou, než sa pôvodne očakávalo, keďže úplné oživenie cestovného ruchu môže trvať dlhšie. V prognóze sa predpokladá, že fiškálna politika v roku 2021 bude naďalej podporovať hospodárstvo prostredníctvom cielených intervencií zameraných na podniky a domácnosti. Očakáva sa, že utlmenie hospodárstva bude mať vplyv na rast cien, ktorý by mal podľa očakávaní zostať mierne záporný aj v roku 2021, s následným oživením v roku 2022.